Seniors is nie die roekeloses op pad | Netwerk24
Deur E.C. Botha, Kammapark 28 Desember 2018 00:00
Iewers het ek gelees ons pro­aktiewe regering beoog om alle voertuigbestuurders wat elke vyf jaar hul rybewyse moet hernu, weer die toets te laat aflê wat alle nuwe aansoekers om rybewyse moet aflê. Ek moes vinnig na my kalender loer om te kyk of 1 April nie dalk ongesiens verbygegaan het nie.
Presies hoe ons verkeersowerhede die proses saam met die gewone nuwe aansoekers gaan hanteer, kan net hulle verduidelik. Dat dit werkskepping by ons verkeersowerhede gaan aanmoedig, is ongetwyfeld só. Net jammer dat dit ook ’n geleentheid vir bedrog skep. Indien die rede vir dié drastiese stap gesetel is in die toenemende ongeluksyfers op ons paaie, het ’n mens nogal begrip vir die plan.
Ons moet egter dieper delf om die werklike oorsaak van die slagting op ons paaie te bepaal en ongelukstatistieke meer sorgvuldig ontleed. Ek wil my verstout om te beweer daar sal bevind word ’n baie klein persentasie van die ongelukke op ons paaie word deur bejaarde bestuurders veroorsaak.
Statistieke wat sorgvuldig ontleed word, sal toon ongelukke word hoofsaaklik veroorsaak deur ongelisensieerde bestuurders, onpadwaardige voertuie, roekelose bestuurders en dies meer, asook bejaarde bestuurders met jare lange ondervinding lê meer versigtigheid op ons paaie aan die dag.
Verkeersowerhede soek na wors in ’n hondehok as hulle deur dié voorstel bejaardes wil teiken. Komaan, manne, ontleed die statistieke en bewys my verkeerd.